Piter Pen

Chapta 3
Oli kinda kresi. Exepte un.
Duran kelke momenta afte ke sinior e madam Darling departi, tri nocha-lampa-ki bli kinda-ney kamas kontinu lumi yarkem. Li es gro-prival syao lampa-ki, e yu sertem wud yao ke li jagi e vidi Piter. Bat Wendi-ney lampa-ki turan glimi e guapi gro. Tanto gro ke otre-las ambi guapi toshi, e li oli fa-of tuy, iven bifoo pai klosi muh.
Nau ye otre lampa-ki in shamba. Suy luma es mil ves pyu yarke kem luma de nocha-lampa-ki. Duran ke nu zai rakonti om ta, ta he yo visiti oli tiriboxa de lemarkin, examini kada kosa in lemar e mah oli posh aus. Es ke ta gro-shuki shada de Piter.
Pa fakta se bu es lampa-ki. In shamba ye tanto luma sol bikos ta muvi tanto gro-kway. Bat si ta wud stopi fo momenta, yu wud vidi un feya. Ta es ga syao, sam gran kom yur pama, bat ta haishi kresi. Ela nami Tintin. Ela zai onhev faine roba-ki aus lif. Ela he kati li tak ke suy figura-ki sembli muy grasile. Es ke ela tanikem tendi a grositaa.
Un minuta afte ke Tintin apari in shamba, mucho syao stara-ki fuki a winda, it ofni, e Piter flai inu. Lu he porti Tintin in brachas duran parta de dao, e suy pamas es haishi ga kuti-ney bay magike polva.
"Tintin," lu voki kyetem afte fa-serte ke oli kinda zai somni. "Tinka, wo es yu?" Yus in toy momenta ela es in kruga fo akwa e gro-pri it. Es ke ela bu gwo bi in kruga bifooen.
"Ah, lai ba aus! Shwo ba ob yu jan wo li he pon may shada?"
Ela tintini-jawabi, muy mulem, kom tanike golde gloka. Tal es feya-lingwa. Nul pinchan kinda mog audi it. Bat si yu audi, yu samaji tuy ke yu gwo audi it bifooen.
Tinka shwo ke shada es in gran boxa. Ela maini lemarkin. Piter ek-salti tuy, lai a lemarkin, tiri oli tiriboxa e mah-lwo olo a poda. Sun lu findi suy shada e joi tanto gro ke bu merki Tintin e klosi ela in tiriboxa.
Si Piter gwo dumi koysa (si bi honeste, me bu kredi ke lu dumi enives), also si Piter gwo dumi, lu dumi ke suy shada ve lipi a lu tuy afte ke lu findi it, kom si li es dwa guta de akwa. Bat se bu eventi, e lu en-dashati idyen. Lu trai glui it bay sabun, bat se toshi bu fai sukses. Dan lu lusi kuraja, en-sidi a poda e en-plaki.
Lu plaki tanto gro ke Wendi en-jagi e en-sidi in suy kama. Ela bu en-fobi por vidi un garibe boy kel zai sidi plaki on poda. Ela sol fa-intrigi.
"Boy," ela shwo muy latifem, "way yu plaki?"
Piter toshi janmog bi gro-latif, lu gwo visiti ya koy seremonia she feyas. Also lu en-stan e pokloni gro-jamilem. Wendi gro-pri se e toshi pokloni in kama.
"Komo yu nami?" lu kwesti.
"Wendi Moyra Anjela Darling," ela jawabi, aika santushem. "E yu?"
"Piter Pen."
Ela jan yo ke shayad lu es Piter. Bat nau suy nam sembli a ela idyen tro kurte.
"Es fin?"
"Ya," lu shwo idyen abruptem. Pa un-ney ves lu senti ke suy nam es ya aika kurte.
"Skusi," Wendi Moyra Anjela shwo.
"Es nixa," Piter grumbli.
Poy Wendi kwesti wo lu jivi.
"Dwa-ney turna a desna," Piter shwo. "Poy for til sabah."
"Ya drole adres!"
Piter en-senti syao vertiga. Pa un-ney ves sembli a lu ke suy adres es ya drole.
"Bu tanikem," lu shwo.
"Me maini," Wendi trai bi hao hosta, "me maini, ob oni skribi it on letakuta?"
Se bu es hao tema.
"Bu pai nul leta", Piter shwo kway.
"Mogbi yur mata pai?"
"Bu hev nul mata," Piter ga bu yao hev mata. Lu es serte ke oni ga bu nidi nul mata. Bat Wendi bu opini tak. Ela senti tuy ke se es ya gro-tragedia.
"Ah, Piter, me samaji nau way yu plaki-te!" ela ek-krai e lopi a lu.
"Me bu plaki-te om matas," lu shwo vexem. "Me plaki-te bikos me bu mog mah may shada bak. E krome to, me bu plaki-te."
"It es los ku?"
"Ya."
Dan Wendi en-vidi shada on poda. It bu aspekti tro hao, e Wendi gro-piti Piter. "Ya dashatival!" ela shwo, bat poy smaili tuy por vidi sabun e samaji ke lu trai-te glui shada bay it. Ga kom vere boy!
Pa fortuna ela jan ya kwo treba zwo. "Treba suti it," ela shwo idyen kom adulte-la.
"Kwo se maini?"
"Yu es ga sintalim-ney."
"Bu tanikem."
Pa fakta ela gro-pri luy sintalimnesa. "Me sal suti yur shada a yu, may syao jen-ki," ela shwo, obwol lu es sam gao kom ela. Poy ela pren suti-kosas e begin suti shada a peda de Piter.
"Sal tungi idyen," ela warni.
"Me bu sal plaki," lu shwo. Lu es yo serte ke lu bu gwo plaki duran ol jiva. E lu presi dentas e bu plaki. Sun suy shada suluki yus kom treba, obwol aspekti haishi idyen myati-ney.
"Shayad primem me mus-te yundi it," Wendi shwo dumafulem. Bat Piter, ga kom vere boy, bu dumi om aspekta e en-salti pa savaje-si extas. Ay, lu totem fogeti om Wendi. Lu dumi ya ke lu he pai zwo olo pa selfa. "Me es ya gro-intele," lu krai pa gro-agita e kikiriki gro, "oo, jay-jay may gro-intelitaa!"
Treba ya shwo ke lu es gro-gamande. Al bi sinsere, sey gro-gamanditaa es luy zuy charmaful treta. Ya pyu gamande boy yok.
Bat se shoki Wendi. "Yu to gamande boy!" ela ek-krai aika moki-yen. "Naturalem me bu zwo-te nixa!"
"Yu zwo-te idyen," Piter shwo sin kuyda e dansi for.
"Idyen!" ela repeti kun gamanditaa. "Si me bu janmog zwo nixa, dan me simplem go wek." Ela salti inu kama gro-mahanem e kuti fas bay manta.
Piter simuli ke lu toshi go wek. Bat Wendi bu mah fas aus. Dan lu en-sidi on borda de kama e tachi ela mulem bay peda.
"Wendi," lu shwo, "bu go wek. Wendi, samaji ba, me sempre kikiriki wen me joi gro." Ela haishi bu mah fas aus, obwol zai slu atentem. "Wendi," lu fai for pa toy vos ke nul gina pai resisti. "Wendi, un gela janmog zwo pyu kem dwashi boy."
Wel, Wendi es ya ga vere gina, obwol haishi idyen syao, also ela fa-aus.
"Ob yu verem opini tak, Piter?"
"Exaktem tak."
"Me dumi ke yu es ga prival," ela deklari. "Me lai bak." Ela en-sidi bli lu on borda de kama. Ela shwo yoshi ke ela sal doni kisa a lu si lu yao. Bat Piter bu jan kwo se maini e extendi handa.
"Sertem yu jan kwo kisa es?" Wendi kwesti pa gro-surprisa.
"Me ve jan, afte ke yu doni it a me," Piter shwo.
Kontena
Category:Fabula